Дадатак 19

**Асаблівасці арганізацыі адукацыйна**

**працэсу пры вывучэнні вучэбнага прадмета**

**«ФІЗІЧНАЯ КУЛЬТУРА І ЗДАРОЎЕ»**

**1. Вучэбныя праграмы**

У 2020/2021 навучальным годзе выкарыстоўваюцца наступныя вучэбныя праграмы:

|  |  |  |  |  |
| --- | --- | --- | --- | --- |
| клас | I | II | III | IV |
| Год зацвярджэння (выдання) вучэбнай праграмы | 2017 | 2017 | 2017 | 2018 |

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| клас | V | VI | VII | VIII | IX | Х | | | XI |
| базав. узр. | | павыш. узр. |
| Год зацвярджэння (выдання) вучэбнай праграмы | 2019 | 2019 | 2019 | 2019 | 2019 | 2020 | 2020 | | 2019 |

**Вучэбныя праграмы для спецыяльных медыцынскіх груп:**

Вучэбная праграма па вучэбным прадмеце «Фізічная культура і здароўе» для спецыяльных медыцынскіх груп І-ХІ клаcаў устаноў адукацыі, якія рэалізуюць адукацыйныя праграмы агульнай сярэдняй адукацыі, з беларускай мовай навучання і выхавання. – Мінск, 2017 // нацыянальны адукацыйны партал ([*http://adu.by*](http://adu.by)).

Учебная программа по учебному предмету «Физическая культура и здоровье» для специальных медицинских групп І-ХІ класcов учреждений образования, реализующих образовательные программы общего среднего образования, с русским языком обучения и воспитания. – Минск, 2017 *//* национальный образовательный портал ([*http://adu.by*](http://adu.by)).

Усе вучэбныя праграмы размешчаны на нацыянальным адукацыйным партале: [*http://adu.by*](http://adu.by) */* *Адукацыйны працэс. 2020/2021 навучальны год / Агульная сярэдняя адукацыя /* [***Вучэбныя прадметы I-IV***](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/303-uchebnye-predmety-i-iv-klassy-2020-2021.html)*,* [***V-XI класы / Фізічная культура і здароўе***](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/304-uchebnye-predmety-v-xi-klassy-2020-2021/3824-fizicheskaya-kul-tura-i-zdorov-e.html)*.*

Настаўнік мае права змяняць паслядоўнасць вывучэння раздзелаў вучэбных праграм, а таксама выкарыстоўваць на свой погляд змест і гадзіны варыятыўнага кампанента.

**2. Арганізацыя адукацыйнага працэсу**

Для арганізацыі вучэбных заняткаў па вучэбным прадмеце «Фізічная культура і здароўе», заняткаў «Гадзіна здароўя і спорту» штогод **да 1 верасня**, на падставе медыцынскіх даведак аб стане здароўя, выдадзеных установамі аховы здароўя ў парадку, устаноўленым заканадаўствам Рэспублікі Беларусь, загадам кіраўніка ўстановы агульнай сярэдняй адукацыі, вучні размяркоўваюцца на асноўную, падрыхтоўчую, спецыяльную медыцынскую групы (далей – СМГ), групу лячэбнай фізічнай культуры (далей – ЛФК).

**Вучні, якія не прайшлі медыцынскае абследаванне, прысутнічаюць** на вучэбных занятках па вучэбным прадмеце «Фізічная культура і здароўе», занятках «Гадзіна здароўя і спорту» ў спартыўнай вопратцы і зменным спартыўным абутку, **але да практычнага выканання заданняў (рухальнай актыўнасці) не дапускаюцца**.

**Дзяленне класа на групы** пры вывучэнні вучэбнага прадмета «Фізічная культура і здароўе» ў X-XI класах ажыццяўляецца ў адпаведнасці з пунктамі 54 і 57 Палажэння аб установе агульнай сярэдняй адукацыі. Пры наяўнасці магчымасці правядзення вучэбных заняткаў па вучэбным прадмеце «Фізічная культура і здароўе» асобна для хлопчыкаў (юнакоў), дзяўчынак (дзяўчат) у іншых класах (I-IX) па рашэнні аддзела (упраўлення) адукацыі мясцовага выканаўчага і распарадчага органа, узгодненым з фінансавым упраўленнем (аддзелам) дадзенага мясцовага выканаўчага і распарадчага органа, названыя класы таксама дзеляцца на адпаведныя групы.

З мэтай павышэння якасці выкладання вучэбнага прадмета «Фізічная культура і здароўе» на ўсіх ступенях агульнай сярэдняй адукацыі **мэтазгодна забяспечыць** правядзенне вучэбных заняткаў па вучэбным прадмеце «Фізічная культура і здароўе» настаўнікамі фізічнай культуры (якiя маюць адпаведную адукацыю па напрамку спецыяльнасцяў фізічнай культуры і спорту).

Згодна з пасадавымі абавязкамі настаўнік распрацоўвае КТП з улікам часу, адведзенага ў вучэбнай праграме на вывучэнне асобных тэм па вучэбным прадмеце «Фізічная культура і здароўе». Дадзенае КТП зацвярджаецца кіраўніком установы адукацыі да пачатку навучальнага года.

Настаўнік мае права выкарыстоўваць прыкладнае КТП па вучэбным прадмеце «Фізічная культура і здароўе» для I-XI класаў, рэкамендаванае НІА. Прыкладнае КТП для X класа (базавы і павышаны ўзроўні) размешчана на нацыянальным адукацыйным партале: [*http://adu.by*](http://adu.by) */* *Адукацыйны працэс. 2020/2021 навучальны год / Агульная сярэдняя адукацыя /* [***Вучэбныя прадметы I-IV***](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/303-uchebnye-predmety-i-iv-klassy-2020-2021.html)*,* [***V-XI класы / Фізічная культура і здароўе***](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/304-uchebnye-predmety-v-xi-klassy-2020-2021/3824-fizicheskaya-kul-tura-i-zdorov-e.html)*.*

Пры выкарыстанні КТП, рэкамендаванага НІА, настаўнік можа ўносіць на працягу навучальнага года ў межах вучэбных гадзін, адведзеных на вывучэнне вучэбнага прадмета, у прыкладнае КТП карэктывы ў залежнасці ад узроўню вынікаў вучэбнай дзейнасці і пазнавальных магчымасцяў вучняў, іншых аб'ектыўных абставінаў. У рубрыцы «Для заўваг» або на асобным аркушы, які ўкладаецца ў дапаможнік для настаўнікаў устаноў агульнай сярэдняй адукацыі «Прыкладнае каляндарна-тэматычнае планаванне», настаўнік фіксуе ўнесеныя змены, якія ўзгадняе з кіраўніком установы адукацыі.

З мэтай ажыццяўлення планавання адукацыйнага працэсу па вучэбным прадмеце «Фізічная культура і здароўе» **настаўнік вядзе наступную планавую дакументацыю:**

гадавы план-графік размеркавання вучэбнага матэрыялу;

каляндарна-тэматычнае планаванне вучэбнага матэрыялу;

паўрочнае (бягучае) планаванне вучэбнага матэрыялу (планы-канспекты).

Структурнымі элементамі паўрочага (бягучага) планавання павінны быць: задачы, якія адпавядаюць этапам фарміравання рухальных уменняў і навыкаў; практыкаванні (комплексы практыкаванняў) для фарміравання рухальных уменняў і навыкаў; пералік выкарыстаных на вучэбных занятках спартыўнага абсталявання і інвентара, метадаў правядзення вучэбных заняткаў; арганізацыйна-метадычныя ўказанні і інш.

Гадавы план-графік размеркавання вучэбнага матэрыялу і каляндарна-тэматычнае планаванне вучэбнага матэрыялу ўзгадняюцца членам адміністрацыі, які курыруе вучэбны прадмет «Фізічная культура і здароўе», зацвярджаюцца дырэктарам установы агульнай сярэдняй адукацыі, захоўваюцца на працягу ўсяго навучальнага года ва ўстанове адукацыі ў настаўніка, які праводзіць вучэбныя заняткі па вучэбным прадмеце «Фізічная культура і здароўе».

**Неабходна забяспечыць** павышэнне якасці арганізацыі і правядзення вучэбных заняткаў па вучэбным прадмеце «Фізічная культура і здароўе», заняткаў «Гадзіна здароўя і спорту», максімальна праводзячы іх на свежым паветры пры спрыяльных умовах надвор'я, абавязкова ўлічваючы медыцынскія паказанні ў дачыненні да кожнага вучня пры выкананні ім фізічных нагрузак.

Пры наяўнасцi ўмоў для вучэбных заняткаў па плаванні неабходна прадугледзець **навучанне плаванню** ў межах вучэбных гадзін, адведзеных вучэбнай праграмай па вучэбным прадмеце «Фізічная культура і здароўе».

**Для правядзення факультатыўных заняткаў спартыўнай накіраванасці** ў I-XI класах выкарыстоўваюцца вучэбныя праграмы факультатыўных заняткаў, зацверджаныя Міністэрствам адукацыі Рэспублікі Беларусь у 2020 годзе. Вучэбныя праграмы факультатыўных заняткаў размешчаны на нацыянальным адукацыйным партале:

[*http://adu.by*](http://adu.by) */* *Адукацыйны працэс. 2020/2021 навучальны год / Агульная сярэдняя адукацыя /* [***Вучэбныя прадметы I-IV***](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/303-uchebnye-predmety-i-iv-klassy-2020-2021.html)*,* [***V-XI класы / Фізічная культура і здароўе / Вучэбныя праграмы факультатыўных заняткаў***](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/304-uchebnye-predmety-v-xi-klassy-2020-2021/3824-fizicheskaya-kul-tura-i-zdorov-e.html)і сайце ўстановы «Рэспубліканскі цэнтр фізічнага выхавання і спорту вучняў і студэнтаў»: [*www.sporteducation.by / Фізічная культура / Вучэбна-метадычны комплекс*](http://www.sporteducation.by/metodicheskij_kompleks)*.*

З мэтай стварэння ўмоў для арганізацыі спартыўнай падрыхтоўкі адораных у спорце вучняў ва ўстановах агульнай сярэдняй адукацыі па ініцыятыве кіраўнікоў спецыялізаваных вучэбна-спартыўных устаноў могуць стварацца спецыялізаваныя па спорце класы. Парадак стварэння і арганізацыі работы названых класаў рэгламентуецца Палажэннем аб спецыялізаваных па спорце класах, зацверджаных пастановай Міністэрства спорту і турызму Рэспублікі Беларусь, Міністэрства абароны Рэспублікі Беларусь і Міністэрства адукацыі Рэспублікі Беларусь ад 8 ліпеня 2014 г. № 18/23/97.

Ва ўстановах агульнай сярэдняй адукацыі могуць адкрывацца **профільныя класы спартыўна-педагагічнай накіраванасці** для дапамогі вучням у выбары будучай прафесійнай дзейнасці ў сферы фізічнай культуры і спорту.

Адбор у профільныя класы спартыўна-педагагічнай накіраванасці павінен ажыццяўляцца ў адпаведнасці з пунктам 43 Палажэння аб установе агульнай сярэдняй адукацыі: класы (групы) з вывучэннем асобных вучэбных прадметаў на павышаным узроўні фарміруюцца з ліку асоб, якія выказалі жаданне вывучаць на павышаным узроўні асобныя вучэбныя прадметы і якія маюць па завяршэнні навучання і выхавання на II ступені агульнай сярэдняй адукацыі па дадзеных вучэбных прадметах адзнакі не ніжэй за 7 балаў і сярэдні бал пасведчання аб агульнай базавай адукацыі не ніжэй за 6 балаў.

Пры навучанні ў класах спартыўна-педагагічнай накіраванасці вучні вывучаюць на павышаным узроўні вучэбныя прадметы «Фізічная культура і здароўе» і «Біялогія» і засвойваюць змест вучэбнай праграмы факультатыўных заняткаў «Уводзіны ў спартыўна-педагагічныя прафесіі» для вучняў X-XI класаў устаноў адукацыі, якія рэалізуюць адукацыйныя праграмы агульнай сярэдняй адукацыі. Пры арганізацыі адукацыйнага працэсу па вучэбным прадмеце «Фізічная культура і здароўе» на павышаным узроўні ў дадатак да вучэбных гадзін, вылучаных на правядзенне вучэбных заняткаў «Фізічная культура і здароўе» ў адпаведнасці з тыпавым вучэбным планам агульнай сярэдняй адукацыі, зацверджаным пастановай Міністэрства адукацыі Рэспублікі Беларусь ад 06.05.2020 № 83, магчыма вылучэнне да 2 вучэбных гадзін за кошт гадзін факультатыўных заняткаў.

У класах спартыўна-педагагічнай накіраванасці могуць навучацца вучні спецыялізаваных па спорце класаў. У гэтым выпадку на павышаным узроўні вывучаецца толькі вучэбны прадмет «Біялогія», а таксама засвойваецца праграма факультатыўных заняткаў «Уводзіны ў спартыўна-педагагічныя прафесіі».

Вучэбная праграма факультатыўных заняткаў «Уводзіны ў спартыўна-педагагічныя прафесіі» для вучняў X-XI класаў устаноў адукацыі, якія рэалізуюць адукацыйныя праграмы агульнай сярэдняй адукацыі, зацверджана пастановай Міністэрства адукацыі Рэспублікі Беларусь ад 22.07.2019 № 121, размешчана на нацыянальным адукацыйным партале: [*http://adu.by*](http://adu.by) */* *Адукацыйны працэс. 2020/2021 навучальны год / Агульная сярэдняя адукацыя /* [***Вучэбныя прадметы I-IV***](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/303-uchebnye-predmety-i-iv-klassy-2020-2021.html)*,* [***V-XI класы / Фізічная культура і здароўе / Вучэбныя праграмы факультатыўных заняткаў***](https://adu.by/ru/homepage/obrazovatelnyj-protsess-2020-2021-uchebnyj-god/obshchee-srednee-obrazovanie-2020-2021/304-uchebnye-predmety-v-xi-klassy-2020-2021/3824-fizicheskaya-kul-tura-i-zdorov-e.html)*.*

У адпаведнасці з пунктам 69 спецыфічных санітарна-эпідэміялагічных патрабаванняў, зацверджаных пастановай Савета Мiнiстраў Рэспублiкi Беларусь ад 07.08.2019 № 525 (далей – спецыфічныя санітарна-эпідэміялагічныя патрабаванні), адміністрацыяй установы адукацыі сумесна з медыцынскім работнікам павінен ажыццяўляцца кантроль за арганізацыяй фізічнага выхавання навучэнцаў, у тым ліку з выбарачнай ацэнкай вучэбных заняткаў па фізічнай культуры.

**Звяртаем увагу** на неабходнасць стварэння і забеспячэння бяспечных умоў пры арганізацыі і правядзенні адукацыйнага працэсу па вучэбным прадмеце «Фізічная культура і здароўе», заняткаў «Гадзіна здароўя і спорту».

Выкарыстоўваць самаробнае (нестандартнае) спартыўнае абсталяванне і інвентар пры рэалізацыі адукацыйнай праграмы па вучэбным прадмеце «Фізічная культура і здароўе», заняткаў «Гадзіна здароўя і спорту» ва ўстановах агульнай сярэдняй адукацыі забаронена. Спартыўнае абсталяванне на тэрыторыі ўстановы адукацыі, спартыўны інвентар па канструкцыі, памерах, выкарыстаных матэрыялах павінны адпавядаць узроставым і псіхафізічным асаблівасцям вучняў, патрабаванням тэхнічных нарматыўных прававых актаў Рэспублікі Беларусь, якія змяшчаюць абавязковыя для выканання патрабаванні. Бяспека пры эксплуатацыі спартыўнага абсталявання забяспечваецца шляхам выкарыстання абсталявання па прызначэнні ў адпаведнасці з патрабаваннямі эксплуатацыйных дакументаў арганізацый-вытворцаў.

Кіраўнік установы агульнай сярэдняй адукацыі **нясе персанальную адказнасць** за арганізацыю дзейнасці падчас правядзення вучэбных заняткаў па вучэбным прадмеце «Фізічная культура і здароўе», заняткаў «Гадзіна здароўя і спорту» ўсіх вучняў. Адказнасць за забеспячэнне бяспечных умоў пры гэтым неабходна ўскладаць на педагагічных работнікаў установы агульнай сярэдняй адукацыі, якія арганізоўваюць дзейнасць вучняў падчас правядзення вучэбных заняткаў па вучэбным прадмеце «Фізічная культура і здароўе».

Для павышэння ўзроўню інфармаванасці вучняў і іх бацькоў па пытаннях арганізацыі адукацыйнага працэсу па вучэбным прадмеце «Фізічная культура і здароўе», прапаганды фізічнай культуры і спорту ва ўстановах агульнай сярэдняй адукацыі **варта афармляць** наступныя стэнды нагляднай агітацыі:

правілы бяспекі правядзення заняткаў па фізічнай культуры і спорце;

нарматывы і патрабаванні на атрыманне значкоў «Алімпійскія надзеі», «Спартыўная змена», «Фізкультурнік Беларусі» Дзяржаўнага фізкультурна-аздараўленчага комплексу Рэспублікі Беларусь;

10-бальныя шкалы ацэнкі вучэбных нарматываў па засваенні ўменняў, навыкаў;

каляндарны план правядзення фізкультурна-аздараўленчых і спартыўна-масавых мерапрыемстваў на навучальны год;

экран ходу круглагадовай спартакіяды ўстановы адукацыі;

лепшыя спартсмены і рэкорды, спартыўнае жыццё ўстановы адукацыі.

Пералік вучэбных выданняў, у тым ліку электронных, метадычных матэрыялаў, рэкамендаваных для выкарыстання ў адукацыйным працэсе, размешчаны на нацыянальным адукацыйным партале: [*https://adu.by*](https://adu.by/ru/)*.*

**3. Асаблівасці арганізацыі і правядзення заняткаў**

**«Гадзіна здароўя і спорту»**

Заняткі «Гадзіна здароўя і спорту» ўносяцца ў расклад вучэбных (факультатыўных) заняткаў установы агульнай сярэдняй адукацыі і ўключаюцца ў вучэбную нагрузку настаўніка.

Вучэбная гадзіна, якая вылучаецца на правядзенне заняткаў «Гадзіна здароўя і спорту», не ўлічваецца пры вызначэнні максімальнай дапушчальнай нагрузкі на аднаго вучня.

На наведванне заняткаў «Гадзіна здароўя і спорту» заява законных прадстаўнікоў вучняў не патрабуецца.

Да правядзення заняткаў «Гадзіна здароўя і спорту» прад'яўляюцца такія ж арганізацыйныя, педагагічныя, санітарна-гігіенічныя патрабаванні, як і да правядзення вучэбных заняткаў па вучэбным прадмеце «Фізічная культура і здароўе». Пры гэтым захоўваецца той жа парадак распрацоўкі і зацвярджэння праграмна-плануючай дакументацыі.

Пры планаванні і правядзенні заняткаў «Гадзіна здароўя і спорту» рэкамендуецца выкарыстоўваць:

вучэбныя праграмы для ўстаноў агульнай сярэдняй адукацыі з рускай (беларускай) мовай навучання і выхавання па вучэбным прадмеце «Фізічная культура і здароўе» ў кожным класе адпаведна;

вучэбныя праграмы факультатыўных заняткаў фізкультурна-спартыўнай накіраванасці, зацверджаныя Міністэрствам адукацыі Рэспублікі Беларусь у 2020 годзе;

праграмна-метадычныя матэрыялы па пытаннях арганізацыі і правядзення заняткаў «Гадзіна здароўя і спорту», якія ўключаюць пералік і змест рухомых гульняў для вучняў I-IV класаў, распрацаваныя Міністэрствам адукацыі Рэспублікі Беларусь і установай «Рэспубліканскі цэнтр фізічнага выхавання і спорту вучняў і студэнтаў» (размешчаны на сайце: [*www.sporteducation.by / Фізічная культура / Вучэбна-метадычны комплекс*](http://www.sporteducation.by/metodicheskij_kompleks));

праграмна-метадычныя матэрыялы па пытаннях арганізацыі і правядзення заняткаў «Гадзіна здароўя і спорту», якія ўключаюць пералік і змест спартыўных гульняў (баскетбол, валейбол, гандбол, футбол) для вучняў V-XI класаў, распрацаваныя Міністэрствам адукацыі Рэспублікі Беларусь і ўстановай «Рэспубліканскі цэнтр фізічнага выхавання і спорту вучняў і студэнтаў» (размешчаны на сайце: [*www.sporteducation.by / Фізічная культура / Вучэбна-метадычны комплекс*](http://www.sporteducation.by/metodicheskij_kompleks)*)*.

Пры выбары змястоўнага напаўнення заняткаў «Гадзіна здароўя і спорту» ў V-XI класах колькасць і пералік вывучаемых відаў спорту не рэгламентуецца. Напрыклад, у I і IV чвэрцях навучальнага года можна навучаць вучняў элементам гульні ў футбол ці валейбол, а ў II і III чвэрцях – у баскетбол, гандбол або элементам аэробікі і атлетычнай гімнастыкі.

На занятках «Гадзіна здароўя і спорту» адзнакi не выстаўляюцца.

**4. Патрабаванні да арганізацыі вучэбных заняткаў з вучнямі падрыхтоўчай групы, СМГ, ЛФК**

Вучэбныя заняткі па вучэбным прадмеце «Фізічная культура і здароўе» з вучнямі, аднесенымі па стане здароўя да падрыхтоўчай групы, праводзяцца разам з вучнямі асноўнай групы паводле рэкамендацый медыцынскага работніка па прынцыпе дыферэнцыраванага падыходу да фізічнага развіцця вучняў з улікам стану іх здароўя і пры ўмове паступовага засваення комплексу рухальных навыкаў і ўменняў.

У адпаведнасці з пунктам 6 Інструкцыі аб парадку размеркавання навучэнцаў у асноўную, падрыхтоўчую, спецыяльную медыцынскую групы, групу лячэбнай фізічнай культуры, зацверджанай пастановай Міністэрства аховы здароўя Рэспублікі Беларусь ад 09.06.2014 № 38 (далей – Інструкцыя), у падрыхтоўчую групу для заняткаў фізічнай культурай і спортам размяркоўваюцца навучэнцы з дысгарманічным фізічным развіццём і (або) адсталыя ад аднагодкаў у фізічнай падрыхтаванасці, без адхіленняў або з нязначнымі адхіленнямі ў стане здароўя.

Да заняткаў у аб'яднаннях па інтарэсах, секцыях, групах па спартыўных інтарэсах, клубах па фізічнай культуры і спорце, да падрыхтоўкі і ўдзелу ў фізкультурна-аздараўленчых і спартыўна-масавых мерапрыемствах, спартыўных спаборніцтвах навучэнцы, якія адносяцца да дадзенай групы, дапускаюцца індывідуальна пасля дадатковага медыцынскага агляду і (або) абследавання.

Указаны пункт Інструкцыі не ўтрымлівае нормы аб допуску навучэнцаў, якія адносяцца па стане здароўя да падрыхтоўчай групы, да падрыхтоўкі і здачы нарматываў па фізічнай падрыхтоўцы.

Такім чынам, вучні, аднесеныя па стане здароўя да падрыхтоўчай групы, выконваюць патрабаванні вучэбных праграм па засваенню рухальных навыкаў (тэхніка выканання) з улікам медыцынскіх паказанняў і супрацьпаказанняў і не дапускаюцца да здачы вучэбных нарматываў па фізічнай падрыхтоўцы. Названыя выключэнні не павінны ўплываць на выніковую адзнаку.

Вучэбныя заняткі па вучэбным прадмеце «Фізічная культура і здароўе» з вучнямі, аднесенымі па стане здароўя да СМГ, **праводзяцца настаўнікамі фізічнай культуры, якія засвоілі адукацыйную праграму павышэння кваліфікацыі, з перыядычнасцю праходжання курсавой падрыхтоўкі ў тэрміны, устаноўленыя заканадаўствам Рэспублiкi Беларусь**.

Вучэбныя заняткі з вучнямі СМГ павінны быць арганізаваны на пачатак навучальнага года. Недапушчальна аб'ядноўваць вучэбныя заняткі СМГ або праводзіць іх два дні запар.

Камплектаванне СМГ на пачатак навучальнага года праводзіцца медыцынскім работнікам на падставе вынікаў медыцынскага абследавання вучняў.

Згодна са спецыфічнымі санітарна-эпідэміялагічнымі патрабаваннямі напаўняльнасць СМГ павінна быць не больш за 12 вучняў. Вучэбныя заняткі з вучнямі СМГ могуць планавацца ў раскладзе вучэбнага дня да або пасля вучэбных заняткаў. Аднак мэтазгодна праводзіць заняткі СМГ адначасова з вучэбнымі заняткамі па вучэбным прадмеце «Фізічная культура і здароўе». Напрыклад, адзін настаўнік праводзіць вучэбныя заняткі з вучнямі класа асноўнай і падрыхтоўчай групы, а другі – вучэбныя заняткі з вучнямі СМГ гэтага ж класа.

**Звяртаем увагу** на неабходнасць прыняцця мер па поўнай (100%) занятасці вучняў, вызваленых ад рухальнай актыўнасці на ўроку, аднесеных па стану здароўя да СМГ, ЛФК і прысутных на ўроку «Фізічная культура і здароўе», занятках «Гадзіна здароўя і спорту», з улікам асаблівасцяў установы агульнай сярэдняй адукацыі.

Колькасць і спісачны склад СМГ на пачатак кожнага паўгоддзя зацвярджаецца загадам кіраўніка ўстановы агульнай сярэдняй адукацыі на падставе звестак, якія прадстаўляюцца медыцынскім работнікам. Гадзіны, адведзеныя на правядзенне вучэбных заняткаў з вучнямі СМГ, уваходзяць у аб'ём вучэбнай нагрузкі настаўніка фізічнай культуры. У адпаведнасцi з пунктам 77 Палажэння аб установе агульнай сярэдняй адукацыі пры распрацоўцы вучэбнага плана ўстановы, якая рэалізуе адукацыйныя праграмы агульнай сярэдняй адукацыі, агульная колькасць вучэбных гадзін, якія фінансуюцца з рэспубліканскага і (або) мясцовых бюджэтаў, павялічваецца заснавальнікам на правядзенне вучэбных заняткаў па вучэбным прадмеце «Фізічная культура і здароўе» з вучнямі, якія па стане здароўя аднесены да СМГ. На адну групу вылучаецца 2 вучэбныя гадзіны на тыдзень.

У кожнага настаўніка фізічнай культуры, які праводзіць вучэбныя заняткі з вучнямі СМГ, павінны быць наступныя дакументы па планаванні вучэбнага матэрыялу:

каляндарна-тэматычнае планаванне;

планы-канспекты вучэбных заняткаў.

Каляндарна-тэматычнае планаванне вучэбнага матэрыялу зацвярджаецца кіраўніком установы агульнай сярэдняй адукацыі і захоўвацца ва ўстанове адукацыі ў настаўніка фізічнай культуры, які праводзіць вучэбныя заняткі з вучнямі СМГ, на працягу ўсяго навучальнага года.

Улік вучэбных заняткаў з вучнямі СМГ вядзецца ў класным журнале любога класа на старонках, адведзеных для факультатыўных заняткаў. Усе запісы робяцца ў адпаведнасці з указаннямі па вядзенні класнага журнала. Пры адсутнасці вучняў СМГ на вучэбных занятках у часопіс уносіцца запіс *«н»*.

Заняткі з вучнямі, аднесенымі па стане здароўя да ЛФК, павінны праводзіцца па індывідуальных праграмах медыцынскімі работнікамі, якія прайшлі спецыяльную падрыхтоўку па лячэбнай фізічнай культуры, у абсталяваных для гэтых мэтаў памяшканнях арганізацый аховы здароўя.

У класным журнале насупраць прозвішчаў вучняў, якія аднесены па стану здароўя да СМГ, ЛФК або вызвалены ад вучэбных заняткаў па вучэбным прадмеце «Фізічная культура і здароўе», у клетках для адзнак робіцца запіс *«СМГ»*, *«ЛФК»* адпаведна.

Вучням, цалкам вызваленым па стане здароўя ад вучэбных заняткаў па вучэбным прадмеце «Фізічная культура і здароўе», у класным журнале ў графах для адзнак за чвэрць, год уносіцца запіс *«вызв.»*.

**5. Некаторыя асаблівасці вядзення класнага журнала**

Запіс вучэбнага матэрыялу ў графе «Змест вучэбных заняткаў» павінен адпавядаць адной або некалькім тэмам вучэбных заняткаў, быць кароткім і лаканічным. Дапускаецца рабіць скарачэнні ў словах.

Вучням, часова вызваленым ад вучэбных заняткаў па вучэбным прадмеце «Фізічная культура і здароўе», у класным журнале робіцца кароткі запіс «*вызв. да ... »* (у адпаведнасці з датай у медыцынскай даведцы).

Вывучэнне кожнага раздзела вучэбнай праграмы павінна пачынацца з навучання вучняў правілам бяспечных паводзін (НПБП) на ўроку з улікам вывучаемага матэрыялу, пра што ў класным журнале робiцца адпаведны запiс. Напрыклад:

*НПБП на ўроках л / атл.;*

*НПБП на ўроках спартгульн.*

На першых вучэбных занятках па кожным раздзеле вучэбнай праграмы ў графе «Змест вучэбных заняткаў» варта паказваць від спорту. Напрыклад:

*Гімнастыка. Два кулькі наперад злітна;*

*Л / атл. Нізкі старт. Бег 60 м*.

Наступныя запісы зместу вучэбных заняткаў праводзяцца без указання віду спорту.

Дамашняе заданне рэкамендуецца задаваць вучням на погляд настаўніка ў індывідуальным парадку ў адпаведнасцi з патрабаваннямi вучэбных праграм.

Дамашнія заданні па сваёй накіраванасці могуць быць трох відаў:

заданні, звязаныя з засваеннем тэхнікі асобных практыкаванняў або комплексаў практыкаванняў;

заданні, звязаныя з развіццём адной або некалькіх фізічных якасцяў;

заданні, звязаныя з самастойным засваеннем тэарэтычных звестак.

Вучні I-XI класаў, аднесеныя па стане здароўя да асноўнай групы, у першай і апошняй чвэрцях навучальнага года выконваюць тэставыя практыкаванні для вызначэння ўзроўню фізічнай падрыхтаванасці (акрамя вучняў I класа ў I чвэрці).

Паказчыкі ўзроўню фізічнай падрыхтаванасці вучняў заносяцца настаўнікам на старонкі ў канцы класнага журнала. Першая старонка павінна быць запоўнена да кастрычніка бягучага навучальнага года, другая старонка – не пазней за апошні вучэбны тыдзень навучальнага года.

Вучням, вызваленым па стане здароўя ад выканання аднаго або некалькіх тэставых практыкаванняў, у графе «Вынік» робіцца запіс «вызв.», гэта значыць «вызвалены(а)», а графа «Узровень» (I ступень агульнай сярэдняй адукацыі), «адзнака» (II, III ступені агульнай сярэдняй адукацыі) застаецца незапоўненай. У вучняў, аднесеных па стане здароўя да падрыхтоўчай групы, СМГ, ЛФК і вызваленых ад заняткаў фізічнай культурай па стане здароўя, усе графы застаюцца незапоўненымі.

На I ступені агульнай сярэдняй адукацыі выніковы ўзровень фізічнай падрыхтаванасці вучняў не вызначаецца. Вынікі кожнага з шасці тэставых практыкаванняў і адпаведны ім узровень развіцця асобных фізічных якасцяў (нізкі, ніжэй за сярэдні, сярэдні, вышэй за сярэдні, высокі) заносяцца настаўнікам у класны журнал у адпаведныя графы.

Вучням V-XI класаў прадастаўлена права самастойна выбіраць шэсць тэставых практыкаванняў для вызначэння ўзроўню фізічнай падрыхтаванасці з прапанаваных у вучэбнай праграме, **пры абавязковай умове, што гэтыя ж тэставыя практыкаванні будуць выконвацца ў канцы навучальнага года**. У канцы журнала тым вучням, якія выканалі ўсе тэставыя практыкаванні, у класны журнал запісваюцца слоўная і лічбавая адзнакі ўзроўню фізічнай падрыхтаванасці.

**Ацэнка ўзроўню фізічнай падрыхтаванасці**

**вучняў устаноў агульнай сярэдняй адукацыі**

|  |  |  |
| --- | --- | --- |
| **Узровень фізічнай падрыхтаванасці** | **Сярэдні бал** | **Адпаведнасць**  **10-бальнай шкале** |
| нізкі | 0,4 і менш | 0 |
| 0,5-1,4 | 1 |
| 1,5-2,4 | 2 |
| ніжэй за сярэдні | 2,5-3,4 | 3 |
| 3,5-4,4 | 4 |
| сярэдні | 4,5-5,4 | 5 |
| 5,5-6,4 | 6 |
| вышэй за сярэдні | 6,5-7,4 | 7 |
| 7,5-8,4 | 8 |
| высокі | 8,5-9,4 | 9 |
| 9,5-10 | 10 |

Вучням, якія не выканалі адно або некалькі тэставых практыкаванняў, слоўная адзнака за ўзровень фізічнай падрыхтаванасці не выстаўляецца.

У V-VIII класах узровень фізічнай падрыхтаванасці вучняў вызначаецца і заносіцца ў класны журнал, але не ўлічваецца пры правядзенні прамежкавай і выніковай атэстацыі.

У класных журналах V-XI класаў у кожнай чвэрці перад адзнакай за чвэрць без указання даты правядзення вучэбных заняткаў вучням выстаўляюцца адзнакі за засваенне зместу раздзелаў вучэбнай праграмы «Веды», «Асновы відаў спорту», «Дамашнія заданні». У IX-XI класах у I і IV чвэрцях да вышэйзгаданых раздзелаў дадаецца раздзел «Узровень фізічнай падрыхтаванасці».

**6. Атэстацыя вучняў**

Атэстацыя вучняў па вучэбным прадмеце «Фізічная культура і здароўе» ажыццяўляецца ў адпаведнасці з Правіламі правядзення атэстацыі з улікам рэкамендацый, выкладзеных у лісце Міністэрства адукацыі Рэспублікі Беларусь ад 19.10.2016 № 05-20/4150/дс «Аб некаторых пытаннях атэстацыі вучняў».

Атэстацыя вучняў I-IV класаў па вучэбным прадмеце «Фізічная культура і здароўе» праводзіцца на змястоўна-ацэначнай аснове, якая прадугледжвае слоўную ацэнку вынікаў вучэбных дасягненняў вучняў без выстаўлення адзнак у балах.

Вучні V-XI класаў пры засваенні зместу вучэбных праграм па вучэбным прадмеце «Фізічная культура і здароўе» праходзяць бягучую, прамежкавую і выніковую атэстацыю.

Вынікі бягучай, прамежкавай і выніковай атэстацыі вучняў V-XI класаў ацэньваюцца адзнакамі ў балах па 10-бальнай шкале, адзнакамі «залічана», «не залічана», «не атэставаны(а)», або робіцца запіс «вызвалены(а)». Станоўчымі з'яўляюцца адзнакі ад «1» (аднаго) да «10» (дзесяці) балаў, «залічана» і запіс «вызвалены(а)».

Пры вывучэнні раздзела «Асновы відаў спорту» ацэньваюцца не толькі вынікі, але і працэс фарміравання рухальных уменняў і навыкаў (засваенне вучнямі тэхнікі фізічных практыкаванняў). Адзнака можа выстаўляцца як за закончанае практыкаванне, так і за асобныя яго элементы.

Прамежкавая атэстацыя вучняў выяўляецца ў выстаўленні адзнак за чвэрць з улікам вынікаў бягучай атэстацыі.

Пры правядзенні прамежкавай і выніковай атэстацыі па вучэбным прадмеце «Фізічная культура і здароўе» вучні, аднесеныя па стане здароўя да СМГ, групы ЛФК (на падставе медыцынскіх даведак з установы аховы здароўя), атэстуюцца ў форме «залічана», «не залічана», «не атэставаны(а)». Вучням, якія па стане здароўя часова або пастаянна вызвалены ад вучэбных заняткаў па вучэбным прадмеце «Фізічная культура і здароўе», за чвэрць (год) уносіцца запіс «вызвалены(а)».

Выніковая атэстацыя праводзіцца па завяршэнні навучальнага года і выяўляецца ў выстаўленні адзнакі за год як сярэдняе арыфметычнае адзнак па чвэрцях, пры гэтым у кожным асобным выпадку пытанне неабходна вырашаць на карысць вучня.

**7. Арганізацыя метадычнай работы**

З мэтай захавання здароўя вучняў сродкамі фізічнай культуры і спорту, павышэння эфектыўнасці адукацыйнага працэсу, стварэння і забеспячэння бяспечных умоў для заняткаў па вучэбным прадмеце «Фізічная культура і здароўе» рэкамендуем уключыць у планы работы метадычных аб'яднанняў настаўнікаў на 2020/2021 навучальны год наступныя пытанні:

нарматыўна-прававое і вучэбна-метадычнае забеспячэнне фізічнага выхавання вучняў устаноў агульнай сярэдняй адукацыі;

патрабаванні бяспекі пры арганізацыі і правядзенні арганізаваных форм фізічнага выхавання;

арганізацыя работы з вучнямі падрыхтоўчай групы, з улікам дыферэнцыраванага падыходу да іх фізічнага развіцця;

арганізацыя заняткаў з вучнямі, аднесенымі па стане здароўя да СМГ;

формы, метады і сродкі арганізацыі падрыхтоўкі да раённых спаборніцтваў ва ўрочны і пазаўрочны час;

падрыхтоўка вучняў да ўдзелу ў алімпіядзе па вучэбным прадмеце «Фізічная культура і здароўе»;

арганізацыя работы з высокаматываванымі вучнямі.

З дадатковай інфармацыяй аб арганізацыі фізічнага выхавання вучняў, аператыўнымі звесткамі аб выніках правядзення рэспубліканскіх фізкультурна-аздараўленчых і спартыўна-масавых мерапрыемстваў, удзеле беларускіх школьнікаў у міжнародных спартыўных спаборніцтвах можна азнаёміцца на сайце ўстановы «Рэспубліканскі цэнтр фізічнага выхавання і спорту вучняў і студэнтаў» ([*http://www.sporteducation.by/*](http://www.sporteducation.by/)*)*.